(बाल कविता)
एक छल राजा, एक छलि रानी,
सुनने होयब कतोक पिहानी ।
 आइ कहानी मे नञि राजा,
नहिञे थिकीह कोनहु रानी । ।
 सुनू आइ एहने एक खिस्सा,
जकर पात्र हम सभ प्राणी ।
 सुरूजक धियापुता नवग्रह अछि,
धरा - दुलारी - धी - रानी । ।
 इएह माटिक उपजा छी हम सभ,
हम सभ इएह धरतीक सन्तान ।
 एकरहि छाती चीरि उगैत'छि,
गहूम धान आ आम लताम । ।
 ओकरहि हरियर - हरियर आँचर,
गाछ बिरिछ पोषए अछि प्राण ।
 माए थिकीह हम आओर कहू की,
करू की हुनि महिमा गुणगान ? ?
 ई धरती अनुपम छी बौआ,
जिनगी केर प्रत्यक्ष ठेकान ।
 आन कतहु एखनहु धरि दैय्या,
जिनगी तँ अछि बस अनुमान । ।
 आइ एखन धरि जे बूझल अछि,
धरती सभसँ अजगुत छी ।
 एहि धरती केर जैवक्षितिज पर,
मनुखक रचना अद्भुत छी । ।
 पर "अद्भुत" केर अहङ्कार मे,
अपनहि नाश करै छी हम ।
 ठोहि पारि विज्ञान कनै अछि,
देखि अपन अनुचित उपक्रम । ।
 हबा बहै अछि जहर भरल,
आ पानि प्रदूषित कलुषित अछि ।
 कतेक अनेरो हल्ला - गुल्ला,
माथ मनुक्खक बोझिल अछि । ।
 अपन माए केर प्राण बचाबी,
आउ आइ संकल्प करी ।
 हाबा - पानि आ माटि बचाबी,
पर्यावरण प्रशस्त करी । ।
 कम - सँ - कम ततबा रोपी,
जतबा गाछी हम नष्ट करी ।
 विज्ञानक सद् - अर्थ बुझी,
नञि अनुचित बूझि अनर्थ करी । ।
 हरेक साल २२ अप्रील कऽ अन्तर्राष्ट्रिय धरती माए दिवस (International Mother Earth Day) आ ०५ जून कऽ विश्व पर्यावरण दिवस (World Environment Day) मनाओल जाइत अछि ।
 पहिल अन्तर्राष्ट्रिय धरती माए दिवस १९७० ई॰ मे मनाओल गेल आ ताहि समय एकर नाँव छल विश्व धरा दिवस (World Earth Day) ।
 पहिल विश्व पर्यावरण दिन १९७३ ई॰ मे मनाओल गेल छल ।
 पहिल अन्तर्राष्ट्रिय धरती माए दिवस १९७० ई॰ मे मनाओल गेल आ ताहि समय एकर नाँव छल विश्व धरा दिवस (World Earth Day) ।
 पहिल विश्व पर्यावरण दिन १९७३ ई॰ मे मनाओल गेल छल ।
 "विदेह" पाक्षिक मैथिली इ - पत्रिका, वर्ष - ५, मास - ५४, अंक - १०८, दिनांक - १५ जून २०१२ , स्तम्भ - बालानां कृते, मे प्रकाशित । 